Okresná prokuratúra Galanta 
Obrancov mieru 2, 924 29 Galanta 1 	

Sp. zn. : 2 Pv 568/14/2202	Galanta, 22.12.2014
EEČ : 2-17-356-2014

U Z N E S E N I E

Trestná vec:	obvinený XXXXX 
Prečin:	Zanedbanie povinnej výživy podľa § 207 odsek 1, odsek 3 písmeno c Trestného zákona číslo 300/2005 Zbierky zákonov v znení zákona číslo 1/2014 Zbierky zákonov

Rozhodol: 	prokurátorka Okresnej prokuratúry Galanta
Podľa § 215 odsek 1 písmeno h Trestného poriadku zastavujem trestné stíhanie obvineného:
1.	XXXXX
	dátum narodenia: XXXXX
	miesto narodenia: XXXXX
	rodné priezvisko: XXXXX
	trvalé bydlisko: XXXXX
napriek tomu, že v zmysle Zákona o rodine a rozsudku Okresného súdu Galanta sp. zn. 17P/6/2009 zo dňa 06.03.2009, ktorý nadobudol právoplatnosť 28.03.2009, bol zaviazaný prispievať na výživu svojich maloletých detí XXXXX a XXXXX, obaja nar. XXXXX, ktoré deti sú zverené do osobnej starostlivosti matky XXXXX sumou vo výške 120,- Euro mesačne na každé nezaopatrené dieťa vždy do 15-eho dňa toho ktorého mesiaca vopred k rukám matky, obvinený si túto svoju vyživovaciu povinnosť riadne a pravidelne neplní. V mesiaci júl 2014 poslal 50,- Eur, v mesiaci august poslal 50,- Eur, v mesiaci september poslal 20,- Eur a v mesiaci október poslal 50,- Eur, čím mu vznikol dlh na výživnom od júna 2014 v celkovej výške 1.030,- Eur, hoci bol dňa 26.05.2014 odsúdený a uznaný za vinného Rozsudkom v mene Slovenskej republiky pod číslom konania 29T/17/2014 za prečin zanedbania povinnej výživy podľa § 207 odsek 1 Trestného zákona. Rozsudok nadobudol právoplatnosť dňa 26.05.2014,

lebo zanikla trestnosť činu

Odôvodnenie:
Uznesením  vyšetrovateľa Okresného riaditeľstva PZ XXXXX, odboru kriminálnej polície v XXXXX sp.zn. ORP-270/VYS-SA-2014 zo dňa 24.10.2014 bolo podľa § 199 ods. 1 Trestného poriadku začaté trestné stíhanie a súčasne podľa 206  odsek 1  Trestného poriadku vznesené obvinenie XXXXX za  prečin  zanedbania povinnej výživy  podľa § 207 ods.1, ods. 3 písm. c) Trestného zákona na tom skutkovom základe, ako je to uvedené vo výrokovej časti tohto uznesenia.

	Obvinenie bolo vznesené na základe oznámenia poškodenej XXXXX, ktorá uviedla, že XXXXX neplatí riadne výživné na svoje deti XXXXX a XXXXX, pretože zaplatil len v júli 2014 sumu 50,- Eur, v auguste sumu 50,- Eur, v septembri sumu 20,- Eur a v októbri sumu 50,- Eur, čím mu od júna 2014 do novembra 2014 vznikol nedoplatok na výživnom v celkovej výške 1 270,- Eur. 

	Podľa rozsudku Okresného súdu v Galante sp. zn. 17P/6/2009-25 zo dňa 06.03.2009, právoplatný dňom 28.03.2009 boli maloleté deti XXXXX a XXXXX, obaja narodení XXXXX zverené do osobnej starostlivosti matky a otec XXXXX bol zaviazaný prispievať na ich výživu sumou 120,- Eur mesačne na každé dieťa, v lehote do 15-teho dňa toho-ktorého mesiaca. 
	
	Obvinený XXXXX bol odsúdený za prečin zanedbanie povinnej výživy rozsudkom Okresného súdu v Galante sp. zn. 29T/17/2014 zo dňa 26.05.2014, právoplatný dňom 25.06.2014, kedy mu bol uložený trest povinnej práve v trvaní 100 hodín. 

	Obvinený XXXXX vo svojom výsluchu konanom dňa 20.11.2014 sa k spáchaniu skutku priznal a uviedol, že si je vedomý, že výživné riadne neplatil. Uviedol, že bol podnikateľom, ale skrachoval a nemohol platiť výživné. Pokiaľ mal nejaké peniaze, tak ich poslal, avšak bolo to len v júli 50,- Eur, v auguste 50,- Eur, v septembri 20,- Eur a v októbri 50,- Eur. Nakoľko sa však nechce dostať do väzenia, v mesiaci november doplatil celé dlžné výživné; dňa 14.11.2014 vložil na účet XXXXX sumu 1 100,- Eur a dňa 20.11.2014 vložil na jej účet sumu 170,- Eur. Tým celé výživné za obdobie od júna 2014 do novembra 2014 vo výške 1 440,- Eur má uhradené.

	Poškodená XXXXX, matka maloletých detí XXXXX a XXXXX, vo svojom výsluchu dňa 26.11.2014 uviedla, že obvinený od júna 2014 neplatil riadne výživné, avšak ku dňu výsluchu už zaplatil výživné v plnej výške 1 440,- Eur; predložil aj doklady o zaplatení výživného, a to výpisy z účtu vo VÚB. Tým považuje výživné za uhradené v plnej výške do mesiaca november 2014.  Trestný čin nemal trvalo nepriaznivé následky, pretože maloleté deti XXXXX a XXXXX núdzou netrpeli, mali u matky všetko, čo potrebovali.

            Podľa ustanovenia § 86 odsek 1 písm. a) Trestného zákona trestnosť zanedbania povinnej výživy (§ 207) zaniká, ak trestný čin nemal trvalo nepriaznivé následky a páchateľ svoju povinnosť dodatočne splnil skôr, než sa súd odobral na záverečnú poradu.

	Bolo preukázané, že obvinený XXXXX si svoju vyživovaciu  povinnosť za obdobie od mesiaca jún 2014 do mesiaca november 2014 uhradil  v celej výške, pričom trestný čin nemal trvalo nepriaznivé následky.

	Pretože trestnosť činu s poukazom na ustanovenie § 86 odsek 1 písm. a) Trestného zákona zanikla, bolo potrebné rozhodnúť tak, ako je to uvedené vo výrokovej časti tohto uznesenia.

Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. (§ 185 a nasl. Tr. por.)

Mgr. Jarmila Pastýriková
prokurátorka